Man in huis buite PE doodgeskiet(Argieffoto: Miguel Roberts/AP) Polisie in Algoapark in Gqeberha (Port Elizabeth) is op soek na twee verdagtes wat na bewering Sondag twee mans geskiet het. Die verdagtes het een van die slagoffers glo tot in sy huis agtervolg en hom dáár doodgeskiet. Volgens kol. Priscilla Naidu, polisiewoordvoerder, is ŉ 22-jarige man om 16:30 deur twee verdagtes in sy bobeen in Missionvale, ŉ buurt buite Gqeberha, geskiet. “Die beseerde man se vriend (30) het na sy huis gevlug in ŉ poging om die verdagte te ontduik. Die verdagtes het hom egter agterna gesit en hom tot in sy huis gevolg.” Die man het toe deur ŉ venster in sy huis gespring en deur die dak van ŉ sinkhuis geval. Die verdagtes het die slagoffer menigte kere in die sinkhuis geskiet en hy is op die toneel dood. Polisie is in hierdie stadium nog op soek na die verdagtes en ondersoek ŉ saak van moord en poging tot moord. “Die polisie doen ŉ beroep op die publiek om na vore te kom met enige inligting oor die verdagtes. Kontak Errol Kleinhans by 082 302 6419 of die Algoa-polisiestasie by 041 401 1061 met enige wenke.”